Moning.
Yumi save pinis sios bilong God em ol manmeri i bilipim na trastim God long kisim bek ol long feitful wok bilong Jisas long diwai kros, na ol i tanim bel na bihainim Jisas. Bipo bipo tru God i bin makim na pasim ol long Jisas na Jisas i kam na Em i kisim pe bilong sin bilong ol na Em i mekim ol i stap stretpela na holi long ai bilong God. Long dispela rot God i kisim bek ol – Em i adoptim ol na Em i mekim ol i stap pikinini bilong Em long femili bilong Em. Holi Spirit i bin opim ai na ia na bel bilong ol na Em i givim bilip long ol, na long dispela as tasol ol i bilipim na trastim God long kisim bek ol long feitful wok bilong Jisas na ol i tanim bel na ol i bihainim Em. Ol dispela manmeri tasol ol i nupela komyuniti bilong God – ol i sios bilong God. Lukim Efesus 1:11-13.
11Na tu, God i makim mipela na pasim mipela long Krais bai mipela i stap manmeri bilong God. Olgeta taim God i save bosim na kontrolim olgeta samting inap long laik na plen bilong Em. Na long bipo tru God i bin makim mipela inap long dispela plen bilong Em. 12Na Em i mekim olsem inap mipela i fes lain manmeri i bilipim na trastim Krais mipela ken i stap bilong apim nem bilong God i bikpela na gutpela tumas. 13Na yupela tu i pas long ol dispela samting bilong Krais taim yupela i harim tok i tru tumas. Dispela tok i tru tumas em i gutnius i tokaut long wok God i mekim long Krais bilong sevim yupela. Na taim yupela bilip God i givim wanpela mak long yupela bilong soim olsem Em i bin pasim yupela long Krais. Na dispela mak em i Holi Spirit God i bin promisim.
Aposel Pol i tok olsem, “God i makim mipela na pasim mipela long Krais bai mipela i stap manmeri bilong God.” God i bin makim aposel Pol wantaim ol planti manmeri, na Em i pasim ol long Krais. Long wanem? Em i pasim ol long Krais bai ol i stap manmeri bilong God – bai ol i stap manmeri bilong nupela komyuniti bilong God – bai ol i stap sios bilong God.
Na ol planti manmeri bilong taun Efesus tu ol i stap olsem. Taim ol i harim tok i tru, orait ol i tanim bel na ol i bilipim na trastim God long kisim bek ol long feitful wok bilong Jisas. Tok i tru i save tokaut long God i kisim bek sin manmeri long feitful wok bilong Jisas tasol. Em olsem na Holi Spirit i bin opim ai na ia na bel bilong ol na ol i bilipim tok i tru na ol i tanim bel na bihainim Jisas. Em olsem na ol dispela manmeri bilong taun Efesus ol i manmeri bilong God – ol i sios bilong God.
Na sapos yumi tu yumi bilipim tok i tru na yumi tanim bel na yumi bilipim na trastim God long kisim bek yumi long feitful wok bilong Jisas na bihainim Jisas, orait yumi tu yumi bilong sios bilong God.
Orait, nau yumi tingim – Long wanem as God i kamapim nupela komyuniti bilong Em? Long wanem as God i kamapim sios? Long wanem as God i kisim yumi i kam insait long nupela sios femili komyuniti bilong Em?
God i kisim yumi i kam insait long nupela sios femili komyuniti bilong Em bai yumi i stap bilong apim nem bilong God i bikpela na gutpela tumas.
Long Efesus 1:7-8 yumi bin stori long grasia bilong God. Na grasia bilong God em i pasin we God i mekim gutpela pasin long yumi i bin mekim pasin nogut long Em. Yu save long pasin bilong ol manmeri bilong dispela graun. Ol i ken i mekim gutpela pasin long ol manmeri i mekim gutpela pasin long ol. Tasol, God i save mekim gutpela pasin long yumi i bin mekim pasin nogut long Em.
Yumi bin sakim tok bilong Em. Yumi bin givim baksait long Em. Yumi bin daunim nem bilong Em. Yumi bin egensim Em. Yumi bin les long bihainim Em. Tasol God i mekim gutpela pasin long yumi. Em i bin makim yumi na pasim yumi long Krais. Na Krais i mekim wok bilong mekim yumi holi na i no gat asua long ai bilong God. God Em i fogivim yumi na Em i adoptim yumi na Em i givim bilip long yumi. Ol dispela i soim yumi grasia bilong God. God i mekim gutpela pasin tru long yumi i bin mekim pasin nogut tru long Em. Em i bin lavim yumi i no bin lavim Em. Ol dispela em i grasia bilong God.
Na yumi i save long grasia bilong God, yumi save tingim olsem, God Em i wanpela bikpela na gutpela God tumas. Bipo, yumi no save tumas long God na long olgeta samting Em i mekim long yumi. Tasol nau yumi klia liklik na yumi amamas na yumi tingim olsem, God Em i wanpela bikpela na gutpela God tumas!
God i bin kisim yumi i kam insait long nupela komyuniti bilong Em bilong dispela samting tasol. Em i bin kisim yumi i kam bilong apim nem bilong Em.
God i bin mekim ol dispela wok bilong makim na pasim yumi long Krais bai yumi ken i save long God na bai yumi amamas long Em na tok tenkyu long Em na litimapim nem bilong Em na lotu long Em. God i kamapim sios bilong Em bai ol manmeri bilong dispela nupela komyuniti i ken i tokaut long olgeta gutpela gutpela pasin bilong God long wok bilong Jisas na litimapim nem bilong Em.
Olgeta wok bilong kamapim sios em i wok bilong God “long stat tu pinis”. Em i bin makim na sevim ol na Em i pasim ol long nupela komyuniti bilong Em. Em yet Em i mekim olgeta wok bilong kamapim nupela komyuniti bilong Em. Em i mekim olsem bai ol i no inap apim ol yet long wanpela liklik samting. Nogat. Ol bai litimapim nem bilong God tasol long olgeta samting bikos God yet i bin mekim olgeta wok.
Sios bilong God i stap bilong apim nem bilong God tasol. Olgeta samting God i wokim na God i mekim em bilong yumi ken i save long Em na bai yumi apim nem bilong Em i bikpela na gutpela tumas.
Em olsem na trupela sios bilong God bai apim nem bilong God tasol. Ol trupela sios bai tokaut long olgeta samting God i bin mekim long dai bilong Jisas na ol bai apim nem bilong God long ol dispela samting. Ol bai tok olsem, “Long wok bilong Jisas Krais tasol God i bin kisim bek mipela. Mipela no mekim wanpela samting na God i kisim bek mipela, nogat. God tasol i mekim olgeta wok bilong kisim bek mipela. Em i wok bilong God ‘long stat tu pinis’.”
Ol trupela sios bilong God i save stap aninit tru long Jisas – ol i save harim na bihainim olgeta tok bilong Jisas. Na ol i amamas long i stap aninit long Jisas na bihainim olgeta tok bilong Em bikos dispela pasin i save givim biknem long God. Taim ol i stap aninit tru long Jisas, taim ol i harim na bihainim olgeta tok bilong Jisas, dispela i soim olsem ol i tingim God Em i wanpela bikpela na gutpela God tumas na ol i amamas long i stap aninit long Em. Pasin yumi mekim i soim olsem, God i bikpela na gutpela tumas long yumi, na dispela i save givim biknem long God.
Sios God i wok long kamapim i stap bilong litimapim nem bilong God. Olsem na, yumi mas holim strong trupela gutnius bilong God na yumi mas tokaut long olgeta samting dispela bikpela na gutpela God bilong yumi i bin mekim long dispela Man Em i lavim tumas, Jisas Krais. Na long dispela wei nem bilong dispela bikpela na gutpela God bai kamap bikpela insait long P.N.G.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans